ครม.ไฟเขียวนำกัญชา-กระท่อมมาใช้ทางการแพทย์เพื่อรักษาโรค
ครม.ไฟเขียวนำกัญชา-กระท่อมมาใช้ทางการแพทย์เพื่อรักษาโรค
13 พ.ย. 2561

นายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมืองปฎิบัติหน้าที่โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบในหลักการร่าง พ.ร.บ.ยาเสพติดให้โทษ ซึ่ง รมว.สาธารณสุข ได้รับมาจากสภานิติบัญญัติแห่งชาติ (สนช.) เพื่อนำมาพิจารณาว่ามีข้อแตกต่างจากร่าง พ.ร.บ.ที่รัฐบาลเสนออย่างไร
โดยกฎหมายดังกล่าวมีสาระสำคัญ คือ ให้สามารถนำเข้าหรือส่งออกยาเสพติดประเภท 5 (กัญชา และกระท่อม) ได้ในกรณีจำเป็นเพื่อประโยชน์ทางราชการโดยได้รับอนุญาตจากผู้อนุญาต, กรณียกเว้นให้มียาเสพติดประเภท 5 ในครอบครองไม่เกินจำนวนที่จำเป็นเพื่อใช้รักษาโรคเฉพาะหรือใช้ปฐมพยาบาลหรือกรณีฉุกเฉิน, ให้ใช้ยาเสพติดประเภท 5 ได้หากกระทำเพื่อเป็นการรักษาโรคโดยคำสั่งของผู้ประกอบวิชาชีพเวชกรรม ผู้ประกอบโรคศิลป์ หรือเพื่อศึกษาวิจัย,กำหนดให้ผู้รับอนุญาตสามารถจำหน่ายยาเสพติดให้โทษประเภท 5 ได้เฉพาะสถานที่ที่ระบุไว้เท่านั้น
นอกจากนี้กฎหมายดังกล่าวยังให้อำนาจ ป.ป.ส.ในการกำหนดเขตพื้นที่เพื่อทดลองปลูกพืชที่ให้ผลผลิตเป็นยาเสพติดประเภท 5 ผลิตและทดสอบยาเสพติดประเภท 5 ในพื้นที่ที่กำหนด, ให้ รมว.สาธารณสุข โดยความเห็นชอบจากคณะกรรมการ ป.ป.ส.ประกาศให้ท้องที่ใดสามารถเสพกระท่อมได้โดยถือไม่เป็นความผิดตามกฎหมายนี้
“เนื่องจาก ครม.มีความเห็นห่วง จึงกำหนดให้กระทรวงสาธารณสุขควบคุมดูแลอย่างใกล้ชิดเป็นเวลา 5 ปี หลังจากนั้นค่อยมาพิจารณาปรับปรุงอีกที” นายพุทธิพงษ์ กล่าว